מאי 2018

**מצב הנשים במקצוע הבימוי בתיאטרון הישראלי**

**נייר עמדה**

**רקע**

במאמרה "אסטרטגיות של התחזות: מבט פמיניסטי על רפובליקת התיאטרון הישראלי הממוסד" טוענת ד"ר דורית ירושלמי שהתיאטרון הישראלי לוקה ב"משוא פנים ואפליה סמויה – אמנם בלתי מודעת ובלתי מכוונת – החושפת צביעות אינטלקטואלית ודיכוי ממוסד מצד מחזאים, בימאים ומנהלי-תיאטרון – "שילוש קדוש" ששקיפותו מצדיקה את עליונותו, ומגלמת את הנורמות שביחס אליהן נמדדות ומסומנות נשים ש"עשו את זה"." בהמשך לכך מוסיפה ירושלמי כי "במהלך שנות התשעים עברו רק מעט בימאיות או מחזאיות/במאיות את "מבחן הקבלה" של התיאטרון הממוסד" (ירושלמי, 2001, *תיאטרון*, גיליון 5, עמ' 23). חרף העובדה שחלפו כבר 17 שנים מפרסום המאמר הנוקב, מצבן של הבימאיות בתיאטרון הרפרטוארי מוסיף להיות קשה ביחס למצב הבימאים גם בשנים האחרונות.

**נתונים**

דוגמה למצב של הבימאיות בתיאטרון הרפרטוארי בשנים האחרונות ניתן לאתר למשל בנתוני פילת לשנת 2015 אשר חושפים תמונה בעייתית ביחס למקומן של במאיות בתיאטרון בישראל בכלל, ובתיאטרון הרפרטוארי[[1]](#footnote-1) בפרט. להלן סיכום הנתונים העולים מהדו"ח על התיאטראות בשנת 2015, בהתייחס למצב הבימאיות:

1. בשנת הערכה 2015 רצו בתיאטרון הישראלי 1048 הצגות[[2]](#footnote-2). מתוכן 325 בוימו ע"י נשים, ו- 40 בוימו ע"י גברים ונשים ביחד. משמע, **כ-31% מסך כל ההצגות שרצו בשנת 2015 בוימו ע"י נשים**[[3]](#footnote-3)**.**
2. מתוך הנ"ל, בתאטרון הרפרטוארי[[4]](#footnote-4) רצו 179 הצגות, מתוכן 23 בוימו ע"י נשים. משמע, **כ- 13% בלבד מכל ההצגות שרצו בתיאטרון הרפרטוארי בשנת 2015 בוימו ע"י נשים.**
3. 61 הצגות מתוך 179 ההצגות שרצו ברפרטוארי היו הצגות חדשות, שעלו לראשונה בשנת הערכה 2013. בתוך 61 ההצגות החדשות, 14 בלבד בוימו על-ידי נשים. משמע **כ-8% בלבד מההצגות החדשות שעלו בשנה זו ברפרטוארי בוימו על-ידי נשים.**
4. כשבוחנים מי הבמאים והבמאיות שהצגות שלהם רצו בתיאטרון הרפרטוארי בשנה זו, עולה כי סה"כ ל- 82 במאים ובמאיות היו הצגות שרצו בשנה זו, מתוכם רק 12 במאיות, שהפקה שלהן רצה בשנה זו. משמע, **רק כ-15% מהעובדים בתיאטרון הרפרטוארי בשנה זו במקצוע "בימוי" היו נשים**[[5]](#footnote-5)**.**
5. בתיאטראות הקטנים רצו 121 הצגות, מתוכן בוימו 26 על-ידי נשים. משמע, **כרבע (25%) מההצגות בפרינג' בוימו ע"י נשים.**
6. בתיאטרוני ילדים רצו 361 הצגות, מתוכן 122 בוימו על-ידי נשים, ו- 5 בוימו ע"י גברים ונשים ביחד. משמע, **כ- 35% מההצגות בתיאטרוני ילדים בוימו ע"י נשים.**
7. בשנת ההערכה 2015 נתמכו על-ידי מינהל תרבות 24 קבוצות תיאטרון. מחציתן (12) נוהלו אמנותית וכללית על-ידי נשים. ואלו שמות הנשים והקבוצות: רינה ירושלמי – אנסמבל עיתים; דלית מילשטיין – נוצר; נאוה צוקרמן – אנסמבל תמונע; תמר רבן – מקלט 209; עידית הרמן – קליפה; גבריאלה לב – קבוצת תיאטרון ירושלמי; רות קנר – קבוצת תיאטרון רות קנר; אירנה גורליק – תיאטרון מיקרו; יוליה גינס – קבוצת תיאטרון מסתורין; דליה שימקו – אנסמבל אספמיה; נועה קנולר – מעבדת תרבות דימונה; שירי ג'ורנו – תיאטרון הידית פרדס חנה-כרכור.
8. בקבוצות התיאטרון הנ"ל רצו 190 הצגות, 65 מהן בוימו ע"י נשים, ו- 12 בוימו ע"י נשים וגברים ביחד. משמע, **למרות שמחצית מהקבוצות מנוהלות ע"י נשים, רק כ- 40% מההצגות שעלו במסגרת של קבוצות תיאטרון בשנת 2015 בוימו על-ידי נשים.** הווה אומר, גם כאשר מחצית מהמנהלות האמנותיות הן נשים עדיין מרבית ההצגות מבוימות על-ידי גברים. עוד עולה מן הנתונים כי נשים מנהלות אמנותיות מובילות קבוצה מזמינות גברים ונשים לביים אצלן בקבוצה, ואילו גברים מנהלים אמנותיים מובילי קבוצה ממעטים להזמין נשים לביים אצלן.
9. בארבעת מרכזי הפרינג' שנתמכו על-ידי מינהל תרבות בשנת הערכה 2015 רצו 226 הצגות, 91 בוימו על-ידי נשים, ו- 15 בוימו על-ידי גברים ונשים ביחד. משמע, **כ- 47% מההצגות שעלו במרכזי הפרינג' בשנת 2015 בוימו על-ידי נשים.**
10. סה"כ עבדו בשנת הערכה 2015 בתיאטרון הישראלי 512 במאים ובמאיות. מתוכם 195 במאיות. משמע, **שאחוז הנשים שעבדו במקצוע הבימוי בשנה זו בכלל התיאטראות עומד על כ-38%.**

לא נבחנו במסגרת זו גודל הבמות עליהן עלו לראשונה ההפקות של הבמאיות שעבדו בשנת 2015, מאחר ונתונים אלו אינם נזכרים בדוחות פילת. לגודל הבמה עליה יוצאת ההצגה יש גם משמעות כלכלית - הנוגעת לשכר הבימוי, וגם משמעות "קהלית" - של חשיפה לכמות קהל.

אם ציפינו כי נתוני פילת בשנת 2016 יעידו על שינוי במגמות אלו, לא כך הם פני הדברים. לפני נתוני פילת לשנת 2016 בשנה זו רצו **בתיאטרון הרפרטוארי** 170 הצגות (שעלו לפי הגדרות מינהל תרבות כהצגות רגילות והצגות בקופרודוקציה). מתוכן 25 הצגות בלבד בוימו על-ידי נשים, משמע **כ-15% בלבד מסך ההצגות שרצו ברפרטוארי בשנת 2016 בוימו על-ידי נשים.**

זאת ועוד, בחינה של מידת ההכרה וההוקרה להן זוכות הנשים במקצוע הבימוי בתיאטרון הישראלי חושפת פערים גם בתחומים אלו. הפרסים הם דרכו של הציבור הישראלי ומוסדותיו להביע הערכה ולהוקיר תודה, ולכן מידת נוכחותן ו/או העדרן של הבמאיות בצמתים אלה של החברה הישראלית מעידה גם על מידת ההתקבלות והיחס ליצירתן.

דוגמה למצבן של הבימאיות באה לידי ביטוי בקטגורית בימוי ב*פרס התיאטרון הישראלי* להפקות בתיאטרון הרפרטוארי. פרס זה מחולק משנת 1995 על-ידי עמותת פרס התיאטרון. בקטגוריה של בימוי הפרס מחולק מדי שנה, למעט שנה אחת (2009). **משנת 1995 ועד לשנת 2016 חולקו בקטגוריית הבימוי 21 פרסים, מתוכם רק אישה אחת זכתה בפרס זה.** הזוכה היחידה עד כה בקטגוריית הבימוי של פרס התיאטרון היא אופירה הניג. הזכייה ניתנה להניג על ההפקה "השיבה למדבר", בתיאטרון החאן, בשנת 2000. **משנת 2000 ועד היום אף בימאית לא זכתה בפרס התיאטרון בקטגוריה של בימוי.**

דוגמה נוספת הוא פרס *קיפוד הזהב* – להפקות בפרינג'. פרס זה מחולק משנת 2005 ואילך. ***בקטגוריית הבימוי* חולקו עד לשנת 2017 סה"כ 10 פרסים לאורך השנים, מתוכם 3 בלבד הוענקו לנשים.** הזוכות הן טל ברנר על בימוי משותף עם ירון אדלשטיין, של הצגה "היצור" בשנת 2001; רינה ירושלמי על בימוי ההצגה "המלך הולך למות" בשנת 2013; ומיקי יונס על בימוי ההצגה "אני אנג'לינה ג'ולי" בשנת 2017.

*גם בפרס מילוא* – פרס על שם הבמאי ומייסד תיאטרון הקאמרי יוסף (פפו) מילוא יש פער גדול בין שיעור הזכיות של בימאים ובימאיות בפרס זה. *פרס מילוא* מחולק לבימאי תיאטרון רק משנת 1998 ואילך[[6]](#footnote-6). משנה זו הפרס מחולק מדי שנה לבמאים מצטיינים והוא מחולק על-ידי תיאטרון הקאמרי וקרן רבינוביץ'. **בסה"כ חולקו משנת 1998 ועד לשנת 2016 (כולל) 40 פרסים, מתוכם 34 פרסים חולקו לבמאים, ו-6 פרסים חולקו לבמאיות. ששת הפרסים חולקו ל-4 בימאיות בסך הכל,** לפי החלוקה הבאה: עדנה מזי"א - בשנים 2004, 2009, 2015; רנה ירושלמי - בשנת 1999; יעל רונן - בשנת 2005; דדי ברון - בשנת 2007.

התמונה העולה מחלוקת הפרסים המתוארת לעיל הינה כי שיעור הזכיות של בימאיות בפרסים, הן על עשייה ברפרטוארי והן על עשייה בפרינג', נמוך משמעותית משיעור הזכיות של בימאים.

**ניתוח הנתונים**

מנתונים אלו עולה כי נשים בתיאטרון הישראלי מביימות בעיקר בפרינג', בתאטרוני ילדים ובקבוצות תיאטרון[[7]](#footnote-7). ככול שיורדים בהיררכיה של גודל התיאטראות וגודל תקציבי ההפקות, כך עולה כמות הנשים המועסקות כבמאיות. מצב זה מצביע על תמונה של **הטיה מגדרית ברורה לטובת גברים במקצוע הבימוי בתיאטרון הישראלי**. כאשר מפלחים את מבנה התיאטרון הישראלי ובוחנים את מוסדות התיאטרון לפי השיוך הקטגורי שלהם (קרי רפרטוארי, פרינג', ילדים, קבוצות תיאטרון וכו') הפער בין מצב הגברים והנשים במקצוע הבימוי מתחדד והסגרגציה (בידול/הפרדה) במקצוע הבימוי יותר מפורטת. לפי מדד המגדר לשנת 2016 מטעם *שוות-המרכז לקידום נשים בזירה הציבורית* "סגרגציה מגדרית בשוק העבודה מבוטאת על-ידי ריכוז לא פרופורציונאלי של נשים במשלחי יד מסוימים, לרוב משלחי יד שבהם תנאי העסקה נחותים. הסגרגציה היא מנגנון המשמר ומגדיל פערים בין גברים לנשים בכל הנוגע להכנסה ולהזדמנויות קידום" (צמרת-קרצר ואחרות, 2016, *מדד המגדר*, עמ' 55). כאמור לעיל, בתיאטרון הישראלי בימאיות מתרכזות בעיקר בפרינג', בתיאטרוני ילדים ובקבוצות תיאטרון. יודגש כי התיאטראות הרפרטואריים זוכים לערך ב-למעלה משליש מתקציב תחום תיאטרון במשרד התרבות[[8]](#footnote-8), ולהצגות שלהם מגיע הפלח הגדול ביותר של צופי התיאטרון בארץ[[9]](#footnote-9).

**סיכום**

לאור האמור לעיל, להלן סיכום מאפייני העיסוק במקצוע הבימוי בתיאטרון הישראלי בהיבט מגדרי:

1. בהיבט של תקציבים - מאחר ותקציבי ההפקות ברפרטוארי גבוהים מתקציבי ההפקות ביתר התיאטראות, **מרבית תקציבי ההפקות בארץ מגיעים להפקות שמבוימות על-ידי גברים.**
2. בהיבט של חשיפה - מאחר ומרבית צופי ההצגות בתיאטרון בארץ מגיעים לתיאטרון הרפרטוארי, **מרבית צופי התיאטרון בארץ רואים בעיקר הצגות שבוימו על-ידי גברים** **ואת ההצגות שנשים מביימות רואה קהל מצומצם.**
3. בהיבט של שכר - מאחר ושכר הבימוי נגזר גם מהתחום בו ההצגה עולה (רפרטוארי לעומת פרינג') וגם מגודל תקציב ההפקה[[10]](#footnote-10) **רוב הבמאיות בארץ משתכרות פחות מרוב הבמאים בארץ**.
4. בהיבט של תנאי העבודה ותנאי ההעסקה – תנאי העבודה בפרינג' נחותים ביחס לתנאי ההעסקה ברפרטוארי, הן ברמת התקציבים והן ברמת המתקנים העומדים לרשות היוצרים והיוצרות (כגון חדרי חזרות, ציוד תאורה והגברה, סדנאות לבניית תפאורות ועוד). לאור זאת, **מרבית הנשים במקצוע הבימוי בתיאטרון הישראלי עובדות בתנאי העסקה ירודים.**
5. בהיבטים של יוקרה והכרה -בימאיות זוכות פחות מבימאים בפרסים ציבוריים. **שיעור הזכיות הנמוך של נשים בקטגוריה של בימוי בפרסים ציבוריים מבטא העדר הכרה בפועלן והוקרה למלאכתן.**

לאור האמור לעיל, אם בוחנים את מקצוע הבימוי בממדים של הכנסה, תקציבים, תנאי עבודה, תנאי העסקה, כמות צופים ויוקרה של המקצוע - מרבית הבימאיות ממוקמות נמוך מהבימאים בהיררכיה של המקצוע. לאור זאת, ההון האנושי שבמאיות צוברות במקצוע זה ברבות השנים נמוך מההון האנושי שבימאים צוברים, זאת חרף העדר פערי השכלה בין במאים ובמאיות.

**מסקנות ויעדים לפעולה**

פערים אלו בין מצב הנשים העוסקות במקצוע הבימוי בתיאטרון הישראלי לבין מצב הגברים העוסקים במקצוע הבימוי בתיאטרון הישראלי מחייבים שינוי עומק. לאור זאת הוקם בחסות בת"י (בימאי תיאטרון ישראל) פורום של בימאיות תיאטרון אשר מגיעות מתחומי עשייה שונים בתיאטרון הישראלי.

**יעדיו הראשוניים של הפורום הינם:**

* העלאת המודעות לקידום נשים בתיאטרון.
* הגדלת ייצוג הבמאיות בתיאטרון הרפרטוארי.
* הגדלת נוכחות נשית בוועדות אומנותיות וועדות לחלוקת פרסים.
* טיפול בפערי השכר.
* קידום קריטריונים לתמיכת המדינה במוסדות התרבות בעלי אפיון מגדרי. הרכב העוסקים במלאכת הבימוי במוסדות התרבות הנתמכים על ידי המדינה צריך לשקף את הרכב האוכלוסייה.
* איתור והפניית משאבים נוספים לעשייה ולעידוד של בימאיות בפרינג'.
* דרישה להגדלת תקציב משרד התרבות בסכום שיופנה לטובת הפרינג'.
* איתור מימון לחלוקת *פרס מפעל חיים לבימאית* *תיאטרון* מטעם הפורום.
1. התיאטראות הרפרטואריים כוללים שמונה (8) מוסדות והם מוגדרים במינהל תרבות גדולים ובינוניים ואלו הם: הגדולים - הבימה, הקאמרי, בית לסין. הבינוניים - חיפה, באר-שבע, גשר, החאן, יידישפיל. [↑](#footnote-ref-1)
2. בספירה זו נכללו הפקות רגילות, הפקות שנעשו בקופרודוקציה (בין שני תיאטראות), הפקות מיוחדות והפקות מאומצות. לא נכללו בספירה הפקות בהן שם הבמאי/ת לא דווח לפילת ע"י הגוף המבצע. [↑](#footnote-ref-2)
3. נתונים אלה מתייחסים לכל מוסדות התיאטרון בארץ והם כוללים לפי הגדרות מינהל תרבות: תיאטרונים גדולים, תיאטרונים בינוניים, תיאטרונים קטנים, תיאטרוני ילדים, קבוצות תיאטרון ומרכזי פרינג'. [↑](#footnote-ref-3)
4. כאמור לעיל – אלו העונים להגדרת מינהל תרבות לתיאטרון גדול ותיאטרון בינוני. ההגדרה נקבעת לפי הקף המחזור הכספי של המוסד, כמות ההפקות החדשות שהמוסד מעלה בשנה, וכמות ההרצות של הצגות (חדשות וישנות) שיש למוסד בשנה. [↑](#footnote-ref-4)
5. לא כל ההפקות הן הפקות חדשות שעלו בשנת ההערכה של 2015. חלק מההפקות עלו ברפרטואר של השנים הקודמות. לאור העובדה ששכר הבימוי בתיאטרון הרפרטוארי מורכב מתשלום חד פעמי בגין החזרות עד צאת ההצגה, ותמלוגים בגין כל הרצה, הבמאים והבמאיות שהפקה שלהם עלתה בשנה זו המשיכו להתפרנס מההצגות גם בשנת 2015. [↑](#footnote-ref-5)
6. לפני 1998 הפרס חולק באופן לא רציף ליוצרים, ביניהם גם יוצרי תיאטרון. [↑](#footnote-ref-6)
7. זירה נוספת בה ניתן לאתר בימאיות ואין לה ביטוי בדוחות פילת, הם בתי ספר למשחק. במאים ובמאיות צעירים מתחילים בבתי הספר למשחק את הקריירה המקצועית שלהם בבימוי של הפקות שנה ג', אלא שההפקות הן סמי-מקצועיות כיוון שהן נוצרות עם שחקנים שהם עדיין תלמידים ואינם עדיין שחקנים מקצועיים. [↑](#footnote-ref-7)
8. לפי הנתונים בדוחות פילת לשנת 2013. [↑](#footnote-ref-8)
9. מדו"ח שפרסם פורום מוסדות התרבות על תקציב התרבות בארץ (אמיר, מאיר ומיקי גור, 2012) עולה כי לתיאטראות הרפרטואריים מגיעים כ-86% מהקהל שצופה בתיאטרון בארץ, ובין יתר המוסדות מתחלקים כ-14% מהקהל שצופה בתיאטרון בארץ. [↑](#footnote-ref-9)
10. בתיאטרון הרפרטוארי שכר הבימוי עד מסך ראשון (עליית ההצגה) נגזר מגודל התיאטרון (גדול/בינוני/קטן), הוותק של הבמאי, גודל הבמה עליה עולה ההפקה (במה גדולה/במה קטנה) ומורכבות ההפקה (מחזמר/הפקה רגילה). [↑](#footnote-ref-10)